ai4bharat/Pralekha huggingface dataset:
தொழிலாளர் மற்றும் வேலைவாய்ப்பு அமைச்சகம்
வேளாண் துறையில் அதிகளவிலான பெண் தொழிலாளர்களின் பங்களிப்பு இருப்பதாக 2021-22 வருடாந்திர தொழிலாளர் படை ஆய்வறிக்கையில் தகவல்
வேளாண் துறையில் அதிகளவிலான பெண் பணியாளர்களின் பங்களிப்பு இருப்பதாக 2021-22 வருடாந்திர தொழிலாளர் படை ஆய்வறிக்கையில் தெரிவிக்கப்பட்டுள்ளது. இதன்படி வேளாண் துறை சார்ந்த பணிகளில் 62.9 சதவீதம் பெண்கள் பணியாற்றுகிறார்கள். இதே போல் உற்பத்தித் துறையில் பணியாற்றுபவர்களில் 11.2 சதவீதத்தினர் பெண்கள் ஆவர். வணிகம், உணவு விடுதிகளில் பணியாற்றுபவர்களில் 5.9 சதவீதம் பேர் பெண்கள். மற்ற சேவை சார்ந்த துறைகளில் 13.6 சதவீதம் பெண்கள் பணியாற்றுகிறார்கள்.
தொழிலாளர் படையில் பெண்களின் பங்களிப்பை அதிகரிக்க மத்திய அரசு பல்வேறு நடவடிக்கைகளை மேற்கொண்டு வருவதுடன், தரமான வேலைவாய்ப்பை உருவாக்கவும், முனைப்பான நடவடிக்கைகளை மேற்கொண்டு வருகிறது. பெண்களுக்கு சமமான வேலைவாய்ப்பை வழங்குவதுடன், பாதுகாப்பான பணிச்சூழலை உருவாக்கவும், தொழிலாளர் சட்டங்களில் பல்வேறு அம்சங்கள் சேர்க்கப்பட்டுள்ளன. குறிப்பாக மகப்பேறு விடுப்பாக 12 முதல் 26 வாரங்கள் வரை வழங்கப்படுதல், 50 மற்றும் அதற்கும் மேற்பட்ட பெண் தொழிலாளர்கள் பணியாற்றும் இடத்தில், அவர்களது 3 வயதிற்குட்பட்ட குழந்தைகளை கட்டாயம் பராமரிக்கும் வசதி, போதிய பாதுகாப்பு வசதிகளுடன் இரவு பணிகளில் பெண்களை ஈடுபடுத்துதல் ஆகியவை இடம் பெற்றுள்ளன.
பெண் பணியாளர்களின் பணி சார்ந்த திறமைகளை மேம்படுத்துவதற்காக மகளிர் தொழில்நுட்ப பயிற்சி நிறுவனங்கள், தேசிய மற்றும் மண்டல அளவிலான தொழிற்கல்வி பயிற்சி நிறுவனங்கள் வாயிலாக பயிற்சிகளை மத்திய அரசு வழங்கி வருகிறது.
அரசுத் துறைகளில் பெண் பணியாளர்களின் பங்களிப்பு குறித்த 2021-22 ஆம் ஆண்டுக்கான வருடாந்திர தொழிலாளர் படை ஆய்வறிக்கையில், 15 வயதிற்கு மேற்பட்டோர் பெண்களின் பங்களிப்பு அதிகபட்சமாக 19. 1 சதவீதத்துடன் ஹரியானா மாநிலம் முதலிடத்தில் இருப்பதாக தெரிவிக்கப்பட்டுள்ளது.
தொலைதொடர்பு மற்றும் தகவல் தொழில்நுட்ப அமைச்சகம்
இந்திய தொலைத்தொடர்பு மசோதா 2022 வரைவு பற்றிய கருத்துகளை கேட்கிறது
தொலைத்தொடர்புத் துறையில் நவீன மற்றும் எதிர்காலத்துக்குத் தேவையான சட்டங்களை உருவாக்க, இந்திய தொலைத்தொடர்பு அமைச்சகம் பொது ஆலோசனை செயல்முறையை தொடங்கியுள்ளது.
'இந்தியாவில் தொலைத்தொடர்புகளை நிர்வகிக்கும் புதிய சட்டக் கட்டமைப்புகளுக்கான தேவை' வெளியிடப்பட்டு பொதுமக்களிடம் இருந்து ஆலோசனைகள் வரவேற்கப்பட்டன. தொழிற்சங்கம் உள்ளிட்ட பல்வேறு பங்கேற்பாளர்களிடமிருந்து ஆலோசனைகள் பெறப்பட்டன.
இந்த ஆலோசனைகளின் அடிப்படையில் அமைச்சகம் தற்போது, இந்திய தொலைத்தொடர்பு மசோதா 2022 வரைவை தயாரித்துள்ளது.
ஆலோசனைகளை எளிதாக்க, மசோதாவின் சுருக்கமான கண்ணோட்டத்தை தெரிவிக்கும் விளக்கக் குறிப்பும் தயாரிக்கப்பட்டுள்ளது.
வரைவு மசோதா மற்றும் விளக்கக் குறிப்பை https://dot.gov.in/relatedlinks/indian-telecommunication-bill-2022. மசோதா என்ற இணையதளத்தில் காணலாம். கருத்துகளை naveen[dot]kumar71[at]gov[dot]in என்ற மின்னஞ்சல் முகவரியில் அனுப்பலாம். கருத்துகளை அனுப்ப 2022 அக்டோபர் 20 கடைசி நாளாகும்.
குறு சிறு மற்றும் நடுத்தர தொழில் துறை அமைச்சகம்
காதிக்கு பெரிய அளவில் ஊக்குவிப்பு; இந்திய செஞ்சிலுவை சங்கம் காதி,கிராமக் கைத்தொழில்கள் ஆணையத்திடம் இருந்து 1.80 லட்சம் முகக்கவசங்களை வாங்க முடிவு
காதி முகக்கவசங்களின் சிறந்த தரம் மற்றும் கட்டுப்படியான விலை காரணமாக நாடு முழுவதும் அவற்றுக்கான நன்மதிப்பு வளர்ந்து வருவதால் காதி மற்றும் கிராமத் தொழில்துறை ஆணையம்  1.80 லட்சம் முகக்கவசங்களை வழங்க இந்திய செஞ்சிலுவை சங்கதிடம்  இருந்து மதிப்புமிக்கக் கொள்முதல் ஆணையைப் பெற்றுள்ளது..
காதி மற்றும் கிராமத் தொழில்துறை ஆணையத்தின் படி இந்திய செஞ்சிலுவை சங்கத்திற்கான முகக்கவசங்கள் 100 சதவிகிதம் இரட்டை முடிச்சுகளைக் கொண்ட கைத்திறனுடன் பருத்தித் துணியால் பழுப்பு நிறத்தில் சிவப்புப் பட்டையுடன் தயாரிக்கப்படும். காதி மற்றும் கிராமத் கைத்தொழில் துறை ஆணையம் இந்த இரட்டை அடுக்குகள் கொண்ட பருத்தி முகக்கவசங்களை இந்திய செஞ்சிலுவை சங்கத்தினருக்காக அவர்கள் வழங்கிய மாதிரிகளின் அடிப்படையில் சிறப்பாக வடிவமைத்துள்ளது. முகக்கவசத்தின் இடதுபுறத்தில் இந்திய செஞ்சிலுவை சங்கத்தின் அடையாளச் சின்னமும், வலது பக்கத்தில் காதி இந்தியா குறிச்சொல்லும்  அச்சிடப்பட்டிருக்கும். முகக்கவசங்களை வழங்கும் பணிகள் அடுத்த மாதம் தொடங்கும்.
இந்திய செஞ்சிலுவைச் சங்கத்தின் கொள்முதல் ஆணையை செயல்படுத்துவதற்கு 20,000 மீட்டர் துணிகள் தேவைப்படும். காதி கைவினைஞர்களுக்கு இது 9000 கூடுதல் பணி நாட்களை உருவாக்கும்.
காதி மற்றும் கிராமத் கைத்தொழில்துறை ஆணையம் இதுவரை இரட்டை அடுக்குகள் கொண்ட பருத்தி முகக்கவசங்கள், 3 அடுக்குகள் கொண்ட பட்டு முகக்கவசங்கள் உள்ளிட்ட 10 லட்சத்துக்கும் மேற்பட்ட முகக்கவசங்களை விற்பனை செய்துள்ளதாக தெரிவித்துள்ளது. காதி மற்றும் கிராமத் கைத்தொழில்துறை ஆணையம் 7 லட்சம் முகக்கவசங்களுக்கான மிகபெரிய ஆணையை  ஜம்மு – காஷ்மீர் அரசிடமிருந்து பெற்று, உரிய நேரத்தில் விநியோகம் செய்துள்ளது.
ரூ. ஒரு கோடிக்கும் மேல் மதிப்புள்ள, ஏறத்தாழ 1 லட்சம் மீட்டர் பருத்தித் துணி மற்றும் வெவ்வேறு வண்ணங்கள், அச்சுகளில் கிட்டத்தட்ட 2000 மீட்டர் பட்டுத் துணி ஆகியவை இந்த முகக்கவசங்களைத் தயாரிப்பதில் அண்மைக் காலம் வரை பயன்படுத்தப்பட்டுள்ளதாக அறிவிக்கப்படுள்ளது.
குறு சிறு மற்றும் நடுத்தர தொழில் துறை அமைச்சகம்
எம்.எஸ்.எம்.இ.க்கள் தாக்கல் செய்த காப்புரிமைகள்
மத்திய தொழில் வர்த்தக அமைச்சகத்தின் தொழில் மற்றும் உள்நாட்டு வர்த்தக மேம்பாட்டுத் துறை  அளித்த தகவலின்படி, கடந்த மூன்று ஆண்டுகள் மற்றும் நடப்பு ஆண்டில் குறு, சிறு மற்றும் நடுத்தர நிறுவனங்கள்  தாக்கல் செய்த காப்புரிமை விண்ணப்பங்களின் எண்ணிக்கை விவரம் வருமாறு:
|
|
நிதி ஆண்டு
|
|
காப்புரிமை விண்ணப்பங்கள் தாக்கல்
|
|
2020-21
|
|
1012
|
|
2021-22
|
|
1369
|
|
2022-23
|
|
1758
|
|
2023-24 
|
|
756
நாட்டில் உள்ள எம்.எஸ்.எம்.இ.க்களிடையே அறிவுசார் சொத்துரிமை குறித்த விழிப்புணர்வை ஏற்படுத்த மத்திய அரசு பல நடவடிக்கைகளை மேற்கொண்டுள்ளது. கடந்த மூன்று ஆண்டுகளில் 54 விழிப்புணர்வு நிகழ்ச்சிகளை டிபிஐஐடி நடத்தியுள்ளது. மின்னணு மற்றும் தகவல் தொழில்நுட்ப அமைச்சகம் இதுவரை 2 சர்வதேச பயிலரங்குகள் உட்பட 84 விழிப்புணர்வு நிகழ்ச்சிகள் / கருத்தரங்குகளை நடத்தியுள்ளது. மேலும், எம்.எஸ்.எம்.இ புத்தாக்கத் திட்டத்தின் ஐபிஆர் பிரிவின் கீழ் 40 விழிப்புணர்வு நிகழ்ச்சிகள், 1 தேசிய அளவிலான பயிலரங்கம், 10 அறிவுசார் சொத்துரிமை யாத்ரா மற்றும் 13 நிகழ்ச்சிகளை  எம்.எஸ்.எம்.இ அமைச்சகம் நடத்தியுள்ளது.
இத்தகவலை மத்திய சிறு மற்றும் நடுத்தரத் தொழில் துறை இணையமைச்சர் திரு பானு பிரதாப் சிங் வர்மா மக்களவையில் எழுத்துப்பூர்வமாக அளித்த பதிலில் தெரிவித்துள்ளார்.
சுகாதாரம் மற்றும் குடும்ப நலத்துறை அமைச்சகம்
கோவிட்-19 குறித்த அண்மைச் செய்திகள்
மத்திய சுகாதாரம் மற்றும் குடும்ப நலத் துறை அமைச்சர் டாக்டர் ஹர்ஷ் வர்த்தன், நாடு முழுக்க உள்ள சர்வதேச அரிமா சங்க உறுப்பினர்களுடன் காணொளி மூலம் இன்று கலந்துரையாடினார். PM CARES நிதிக்கு ரூ.9.1 கோடியும், பல்வேறு முதலமைச்சர்களின் நிவாரண நிதிகளுக்கு ரூ.12.5 கோடியும் நன்கொடைகள் அளித்தமைக்காக அரிமா சங்கத்தினருக்கு அமைச்சர் நன்றி தெரிவித்துக் கொண்டார். பல மில்லியன் கணக்கானவர்களுக்கு உணவு அளிப்பது, அதிக தேவையில் இருக்கும் மருத்துவ சாதனங்கள் மற்றும் பாதுகாப்பு உடைகள் அளித்தது ஆகிய சேவைகளை அவர் பாராட்டினார். மாநிலங்கள் / யூனியன் பிரதேசங்கள் மற்றும் தொடர்புடைய துறையினர் மற்றும் பங்காளர்களின் துணையுடன், கோவிட்-19 நோய்த் தொற்றை வெற்றிகரமாக இந்தியா முறியடிக்கும் என்று மத்திய சுகாதாரத் துறை அமைச்சர் நம்பிக்கை தெரிவித்தார்.
கோவிட்-19 பிரச்சினைகளைக் கையாள்வது தொடர்பான பல்வேறு அம்சங்கள் பற்றியும், சுகாதாரக் கட்டமைப்பு வசதிகள் குறித்தும் குடும்ப நலத்துறை செயலாளர் ப்ரீத்தி சுதன் மாநிலங்கள் மற்றும் மாவட்டங்களின் பிரதிநிதிகளுடன் காணொளி மூலம் ஆலோசனை நடத்தினார். கோவிட்-19 முனையத்தின் அறிவிப்புப்பலகை பகுதியின் செயல்பாடு, பிரத்யேகமான ஆர்.டி.-பி.சி.ஆர். சோதனைப் பரிந்துரை, செயலிச் செயல்பாடு பற்றி காணொளிக் காட்சி மூலம் ஆய்வு செய்யப்பட்டது. கோவிட்-19 நோய்த் தாக்கத்தைக் கண்டறிய, தாங்களாகவே மதிப்பீடு செய்து கொள்ள உதவக் கூடிய ஆரோக்கிய சேது செயலி குறித்து தகவல்களைப் பரப்ப வேண்டும் என்று மாநிலங்களை அவர் கேட்டுக்கொண்டார்.
கோவிட் பாதிப்பு அல்லாத நோய்களுக்கான சிகிச்சைகளை புறக்கணித்துவிடக் கூடாது என்றும் துறையின் செயலாளர் வலியுறுத்தினார். டயாலசிஸ், புற்றுநோய் சிகிச்சை, நீரிழிவு சிகிச்சை, கர்ப்பிணிகளுக்கான சிகிச்சை, இருதயக் கோளாறுகள் தொடர்பான சிகிச்சைகளுக்கு போதிய முக்கியத்துவம் அளிக்க வேண்டும் என்று அவர் கேட்டுக் கொண்டார். மக்களின் அருகமைப் பகுதிகளில் உள்ள மருத்துவ சேவைகள் தடையின்றி தொடர்ந்து செயல்படுவதை உறுதி செய்யவேண்டும் என்று அவர் கூறினார்.
இதுவரையில் நோய் பாதித்தவர்களில் 7695 பேர் குணமாகியுள்ளனர். இது 24.5 சதவீதமாக உள்ளது. நோய் பாதித்ததாக உறுதி செய்யப்பட்டவர்களின் எண்ணிக்கை 31,332 ஆக உள்ளது.
(
சிறப்பு சேவைகள் மற்றும் கட்டுரைகள்
ரூ 33.40 லட்சம் மதிப்பிலான தங்கம் சென்னை விமான நிலைய சுங்க அதிகாரிகளால் பறிமுதல்
. விமானம் மூலம் தங்கம் கடத்தி வரப்படுவதாக கிடைத்த தகவலின் அடிப்படையில், துபாயில் இருந்து எமிரேட்ஸ் விமானத்தில் சென்னை வந்திறங்கிய ராமநாதபுரத்தை சேர்ந்த சகுபர் சாதிக், 30, மற்றும் முகமது அப்பாஸ் முஸம்மில், 20, ஆகியோர் விமான நிலையத்தில் இருந்து வெளியே செல்லும் வழியில் சுங்க அதிகாரிகளால் தடுத்து நிறுத்தப்பட்டனர்.
அவர்களை சோதனையிட்ட போது அவர்களது உடலில் மறைத்து வைக்கப்பட்டிருந்த நான்கு பொட்டலங்களில்  தங்கம் இருந்தது கண்டுபிடிக்கப்பட்டு பறிமுதல் செய்யப்பட்டது.
மேலும், எமிரேட்ஸ் விமானத்தில் கழிவுகளை கொட்டும் பகுதியில் மேலும் ஒரு பொட்டலத்தில் தங்கம் இருந்ததும் கண்டுபிடிக்கப்பட்டது. மொத்தம் ஐந்து பொட்டலங்களில் இருந்து ரூ 33.40 லட்சம் மதிப்பிலான 687 கிராம் தங்கம் சுங்க சட்டத்தின் கீழ் பறிமுதல் செய்யப்பட்டது.
இது குறித்து மேற்கொண்டு விசாரணை நடைப்பெற்று வருவதாக செய்தி குறிப்பு ஒன்றில் சென்னை சர்வதேச விமான நிலைய சுங்க ஆணையர் தெரிவித்துள்ளார்.
ரெயில்வே அமைச்சகம்
2023, அக்டோபர் 1 முதல் நடைமுறைக்கு வந்துள்ள “ரயில்கள் ஒரு பார்வை ” என்ற புதிய அகில இந்திய ரயில்வே கால அட்டவணையை இந்திய ரயில்வே வெளியிட்டுள்ளது
ரயில்வே அமைச்சகம் தனது புதிய அகில இந்திய ரயில்வே கால அட்டவணை "ரயில்கள் ஒரு பார்வை " என்று அழைக்கப்படுகிறது, இது 2023, அக்டோபர் 1 முதல் நடைமுறைக்கு வந்துள்ளது. இது இந்திய ரயில்வேயின் அதிகாரப்பூர்வ வலைத்தளத்திலும் கிடைக்கிறது, அதாவது https://indianrailways.gov.in/railwayboard/view_section.jsp?lang=0&id=0,1,304,366,537,2960
புதிய கால அட்டவணையின் சிறப்பம்சங்கள் பின்வருமாறு:
· வந்தே பாரத் ரயில்களின் 64 சேவைகள் மற்றும் 70 பிற ரயில் சேவைகள் தொடக்கம்
· தற்போதுள்ள 90 சேவைகளை மற்ற இடங்களுக்கும் விரிவுபடுத்துதல்
· 12 சேவைகளின் வேகம் அதிகரிப்பு
· வேகத்தை அதிகரிக்கும் நோக்கில் 22 ரயில்களின் சேவை அதிவிரைவு ரயில்களாக மாற்றப்பட்டுள்ளது.
· 20501/02 அகர்தலா-ஆனந்த் விஹார் ராஜ்தானியை மால்டா, பாகல்பூர் வழியாக திருப்பி விடுதல்
· தென்கிழக்கு ரயில்வேயில் சில சேவைகளின் நேரம் தவறாமையை மேம்படுத்துவதற்காக அவற்றின் கால அட்டவணையில் மாற்றம்
புதிய கால அட்டவணையில் பயணிகளுக்கு வசதியான மற்றும் திறமையான பயண அனுபவத்தை வழங்குவதற்காக வந்தே பாரத் ரயில்களின் 64 சேவைகள் மற்றும் 70 பிற ரயில் சேவைகள் அடங்கும். புதிய கால அட்டவணை பல்வேறு நகரங்களுக்கு இடையிலான இணைப்பை மேம்படுத்தவும், பயண நேரத்தை குறைக்கவும் வடிவமைக்கப்பட்டுள்ளது. புதிய கால அட்டவணையின்படி பயணிகள் புறப்பாடு மற்றும் வருகை நேரங்களை சரிபார்க்க அறிவுறுத்தப்படுகிறார்கள்.
------------
AD/ANU/IR/RS/KPG
(Visitor Counter : 57
சுகாதாரம் மற்றும் குடும்ப நலத்துறை அமைச்சகம்
சர்வதேச சமூகத்திடமிருந்து மத்திய அரசுக்கு வழங்கப்பட்ட கொவிட்-19 உதவிகள்: மாநில, யூனியன் பிரதேசங்களுக்கு ஒதுக்கப்பட்டதன் மூலம் வளங்களின் எண்ணிக்கை அதிகரிப்பு
கடந்த ஏப்ரல் 27-ஆம் தேதி முதல் கொவிட்-19 நிவாரண மருத்துவ கருவிகள் மற்றும் உபகரணங்களை சர்வதேச சமூகத்திடமிருந்து இந்திய அரசு பெற்று வருகிறது. இதுவரை இவ்வாறு கிடைக்கப்பெற்ற அனைத்து பொருட்களும் மாநிலங்கள்/ நிறுவனங்களுக்கு ஒதுக்கப்பட்டுள்ளதுடன், பெரும்பாலானவை விநியோகிக்கப்பட்டு வருகின்றன. இவை, தொடர்ந்து மேற்கொள்ளப்பட்டு வரும் நடவடிக்கைகளாகும்.
இதுபோன்ற சவாலான தருணத்தில் மாநிலங்கள் மற்றும் யூனியன் பிரதேசங்களின் முயற்சிகளுக்கு வலு சேர்க்கும் வகையில் அனைத்து உதவிகளையும், ஆதரவையும் வழங்குவதே இந்த முயற்சியின் நோக்கமாகும்.
மறுபுறம், நாட்டின் மூன்றாவது கட்ட தடுப்பூசித் திட்டம் விரிவடைந்திருப்பதை அடுத்து, இந்தியாவில் இதுவரை செலுத்தப்பட்டுள்ள கொவிட்-19 தடுப்பூசியின் மொத்த எண்ணிக்கை 16.25 கோடியை இன்று கடந்துள்ளது.
12 மாநிலங்களில் 18-44 வயதில் 9,04,263 பயனாளிகளுக்கு கொவிட் தடுப்பூசியின் முதல் டோஸ் வழங்கப்பட்டுள்ளது.
தமிழ்நாடு , சத்தீஸ்கர் , தில்லி , குஜராத் , ஜம்மு காஷ்மீர் , ஹரியானா , கர்நாடகா , மகாராஷ்டிரா , ஒடிசா , பஞ்சாப் , ராஜஸ்தான் , உத்தரப் பிரதேசம்  ஆகிய மாநிலங்கள் பயனடைந்துள்ளன.
இன்று காலை 7 மணிக்குக் கிடைத்த முதற்கட்ட அறிக்கையின்படி 29,34,844 முகாம்களில் 16,25,13,339 தடுப்பூசிகள் நாடுமுழுவதும் செலுத்தப்பட்டுள்ளன.
நாட்டில் இதுவரை செலுத்தப்பட்டுள்ள மொத்த டோஸ்களில் 66.87 சதவீதம், 10 மாநிலங்களில் பதிவாகியுள்ளன.
கடந்த 24 மணிநேரத்தில் 19 லட்சத்திற்கும் அதிகமான தடுப்பூசிகள் போடப்பட்டுள்ளன.
தடுப்பூசித் திட்டத்தின் 110-வது நாளன்று  19,55,733 தடுப்பூசிகள் செலுத்தப்பட்டன. 15,903 முகாம்களில் 8,99,163 பயனாளிகளுக்கு முதல் டோஸும், 10,56,570 பயனாளிகளுக்கு இரண்டாவது டோஸும் போடப்பட்டன.
கொவிட் தொற்றிலிருந்து இந்தியாவில் இதுவரை குணமடைந்தவர்களின் எண்ணிக்கை மொத்தம் 1,72,80,844 ஆக இன்று பதிவாகியுள்ளது.
கடந்த 24 மணி நேரத்தில் 3,29,113 குணமடைந்தனர்.
புதிதாக குணமடைந்தவர்களில் 74.71 சதவீதத்தினர், 10 மாநிலங்களைச் சேர்ந்தவர்கள்.
ஏப்ரல் மாதத் துவக்கத்தில், 53,816 ஆக இருந்த ஒரு வாரத்தில் குணமடைந்தோரின் எண்ணிக்கை, ஏப்ரல் மாத இறுதியில் 3 லட்சத்தைக் கடந்தது .
கடந்த 24 மணி நேரத்தில் 4,12,262 புதிய பாதிப்புகள் நாட்டில் பதிவாகியுள்ளது. இதில் 72.19 சதவீதம், 10 மாநிலங்களில் ஏற்பட்டுள்ளது.
அதிகபட்சமாக மகாராஷ்டிராவில் 57,640 பேரும், அதைத்தொடர்ந்து கர்நாடகாவில் 50,112 பேரும், கேரளாவில் 41,953 பேரும் புதிதாக தொற்றுக்கு ஆளாகியுள்ளனர்.
இந்தியாவில் கொரோனா தொற்றுக்கு தற்போது சிகிச்சை பெற்று வருவோரின் எண்ணிக்கை 35,66,398 ஆக அதிகரித்துள்ளது. இதில் 81.05 சதவீதம், 12 மாநிலங்களில் பதிவாகியுள்ளது.
தேசிய உயிரிழப்பு வீதம், 1.09 சதவீதமாகக் குறைந்துள்ளது.
கடந்த 24 மணி நேரத்தில் 3.980 உயிரிழப்புகள் ஏற்பட்டுள்ளன. உயிரிழந்தவர்களில் 75.55 சதவீதத்தினர், 10 மாநிலங்களைச் சேர்ந்தவர்கள். அதிகபட்சமாக மகாராஷ்டிராவில் 920 பேரும் உத்தரப் பிரதேசத்தில் 353 பேரும் நேற்று உயிரிழந்தனர்.
டாமன் டையூ, தாதர் நாகர் ஹவேலி, நாகாலாந்து, அருணாச்சல பிரதேசம், லடாக் மற்றும் மிசோரம் ஆகிய மாநிலங்கள் மற்றும் யூனியன் பிரதேசங்களில் கடந்த 24 மணி நேரத்தில் கொவிட்-19 தொற்றின் காரணமாக எந்த உயிரிழப்பும் ஏற்படவில்லை.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1716426
நிதி அமைச்சகம்
மத்திய மறைமுக வரிகள் வாரியம் சார்பாக இரண்டாவது கட்ட சிறப்பு தூய்மை பிரச்சாரம்
அக்டோபர் 2 முதல் 31 வரை நடைபெறும் ‘நிலுவையில் உள்ள குறைகளை தீர்ப்பதற்கான சிறப்பு பிரச்சாரத்தின் இரண்டாவது கட்டத்தில்' மத்திய மறைமுக வரிகள் வாரியம் மிகுந்த ஈடுபாடுடன் பங்கேற்று வருகிறது. முக்கிய பிரமுகர்களின் பரிந்துரைகள் மற்றும் பொதுமக்களின் குறைகளைத் தீர்ப்பதற்கு பிரச்சாரத்தில் சிறப்பு கவனம் செலுத்தப்படுகிறது. முக்கிய பிரமுகர்களின் பரிந்துரைகளில் 23 , 722க்கும் மேற்பட்ட பொதுமக்கள் குறைகள், சுமார் 120 பொதுமக்கள் குறை மேல்முறையீடுகள் ஆகியவை இதுவரை தீர்த்து வைக்கப்பட்டுள்ளன.
இது தவிர மத்திய மறைமுக வரிகள் வாரியத்தின் அனைத்து கள அலுவலகங்களிலும் தேசிய சுகாதார விழிப்புணர்வு நிகழ்ச்சி நடைபெற்று வருகிறது. ஏற்கனவே 1344 பிரச்சாரங்கள் நடத்தப்பட்டுள்ளன. இது கடந்த ஆண்டு நடத்தப்பட்ட எண்ணிக்கையை விட இரண்டு மடங்கு அதிகமாகும்.
2021-22 இல் ஏறத்தாழ 5.8 லட்சம் கோப்புகள் ஆய்வு செய்யப்பட்டு, அவற்றில் 3.8 லட்சம் கோப்புகள் இறுதியில் அகற்றப்பட்டன. வாரியத்தின் தொடர் முயற்சிகளின் காரணமாக அலுவலகப் பணிகள் மின்னணுமயமாக்கப்பட்டுள்ளன. இதனால் கோப்புகளின் எண்ணிக்கை வெகுவாகக் குறைந்து, அவற்றை ஆய்வு செய்யும் பணி மேற்கொள்ளப்படுகிறது. இந்த ஆண்டு இதுவரை தோராயமாக 64,000 கோப்புகள் ஆய்வு செய்யப்பட்டு அவற்றில் சுமார் 20,000 கோப்புகள் ஏற்கனவே அகற்றப்பட்டு விட்டன.
தேவையற்ற பொருட்களை அகற்றுவதற்கும் கவனம் செலுத்தப்படுகிறது. 2021-22ஆம் ஆண்டில் சுமார் 37,000 சதுர அடியில் தேவையற்ற பொருட்கள் நீக்கப்பட்டன. இந்த ஆண்டு ஏற்கனவே 22,000 சதுர அடியிலான பொருட்கள் அகற்றப்பட்டிருப்பதோடு, கூடுதல் இடத்தை காலி செய்யும் பணியும் மேற்கொள்ளப்பட்டு வருகிறது.
விவசாயத்துறை அமைச்சகம்
தோட்டக்கலைப் பயிர்கள் பயிரிடப்படும் பரப்பளவு மற்றும் உற்பத்திக்கான இரண்டாவது முன்கூட்டிய மதிப்பீடுகள் வெளியீடு
2020-21-ஆம் ஆண்டிற்கான பல்வேறு தோட்டக்கலைப் பயிர்கள் பயிரிடப்படும் பரப்பளவு மற்றும் உற்பத்திக்கான இரண்டாவது முன்கூட்டிய மதிப்பீடுகளை வேளாண் மற்றும் விவசாயிகள் நல அமைச்சகம் வெளியிட்டுள்ளது. மாநிலங்கள், யூனியன் பிரதேசங்கள் மற்றும் இதர அரசின் முகமைகளிடமிருந்து பெறப்பட்ட தரவுகளின் அடிப்படையில் இந்த மதிப்பீடு வெளியிடப்பட்டுள்ளது. பிரதமர் திரு நரேந்திர மோடியின் தலைமையின் கீழ் அரசின் விவசாயிகளுக்கு உகந்த கொள்கைகள், விவசாயிகளின் கடுமையான உழைப்பு மற்றும் விஞ்ஞானிகளின் ஆராய்ச்சியால் 2020-21 ஆம் ஆண்டில் தோட்டக்கலைத் துறையின் உற்பத்தி 329.86 மில்லியன் டன்னாக உயர்ந்திருப்பதாக மத்திய வேளாண் மற்றும் விவசாயிகள் நல அமைச்சர் திரு நரேந்திர சிங் தோமர் தெரிவித்தார்.
இதுவரையிலான உற்பத்தி மதிப்பீடுகளில் இதுவே மிக அதிகமாகும். 2019- 20-ஆம் ஆண்டுடன் ஒப்பிடுகையில் இந்த மதிப்பீடு 9.39 மில்லியன் டன்  அதிகமாகும்.
இந்த மதிப்பீட்டின்படி நடப்பாண்டில் பழங்களின் உற்பத்தி 102.76 மில்லியன் டன்னாக இருக்கும் என்று மதிப்பிடப்பட்டுள்ளதாக அமைச்சர் தெரிவித்தார். கடந்த 2019-20-ஆம் ஆண்டில் இந்த எண்ணிக்கை 102.08 மில்லியன் டன்னாக இருந்தது. அதேபோல, கடந்த ஆண்டு 188.28 மில்லியன் டன்னாக இருந்த காய்கறிகளின் உற்பத்தி, நடப்பாண்டு 4.42% அதிகரித்து, 196.27 மில்லியன் டன்னாக இருக்கக்கூடும்.
வெங்காயத்தின் உற்பத்தி 26.92 மில்லியன் டன்னாக இருக்கும் என்று மதிப்பிடப்பட்டுள்ளது. இது, 2019-20-ஆம் ஆண்டில் 26.09 மில்லியன் டன்னாக இருந்தது. அதேபோல உருளைக்கிழங்கின் உற்பத்தி கடந்த ஆண்டின் 48.56 மில்லியன் டன்னைவிட 10.55% கூடுதலாக 53.69 மில்லியனாகவும், தக்காளியின் உற்பத்தி 2019-20-ஆம் ஆண்டின் 20.55 மில்லியன் டன்னை விட கூடுதலாக 21.00 மில்லியன் டன்னாகவும் இருக்கும் என்றும் மதிப்பிடப்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1735922
பழங்குடியினர் நலத்துறை அமைச்சகம்
மத்திய அமைச்சர் திரு அர்ஜுன் முண்டாவுடன் 378 ஏகலைவா மாதிரி உறைவிடப் பள்ளி மாணவர்களின் மெய்நிகர் உரையாடலுக்கு பழங்குடியினர் நல அமைச்சகம் ஏற்பாடு செய்திருந்தது.
உலகப் பழங்குடி மக்களின் சர்வதேச தினத்தை முன்னிட்டு மத்திய அமைச்சர் திரு அர்ஜுன் முண்டா, பழங்குடியினர் நலன் மற்றும் ஜல் சக்தித் துறை அமைச்சர் திரு பிஸ்வேஷ்வர் டுடுவோன் ஆகியோருடன் ஏகலைவா மாதிரி உறைவிடப் பள்ளி மாணவர்களின் மெய்நிகர் உரையாடலுக்குப் பழங்குடியினர் நல அமைச்சகம் ஏற்பாடு செய்திருந்தது. ஏறத்தாழ 378 ஏகலைவா மாதிரி உறைவிடப் பள்ளி மாணவர்கள் இன்றைய உரையாடல் அமர்வில் இணைந்தனர்.
திரு அர்ஜுன் முண்டாவுடன் உரையாடும் போது, சுதந்திரத்திற்குப் பின் நமது நாட்டின் முதல் பழங்குடியின குடியரசுத் தலைவராகத் திருமதி திரௌபதி முர்மு நியமிக்கப்பட்டிருப்பதற்கு ஏகலைவா மாதிரி உறைவிடப் பள்ளி மாணவர்கள் தங்கள் மகிழ்ச்சியை வெளிப்படுத்தினர். மாணவர்களின் கேள்விகளுக்கு பதிலளித்த மத்திய அமைச்சர் திரு அர்ஜுன் முண்டா, பழங்குடியின மக்களின் கல்விக்கான சவாலை அரசு ஏற்றுக்கொண்டு ஓர் இயக்கம்போல் நடத்திவருவதாகவும், பழங்குடியினர் நல அமைச்சகம் அவர்களை சர்வதேச நிலைக்கு உயர்த்த முயற்சிசெய்து வருவதாகவும் கூறினார். இந்தப் பள்ளிகள் பழங்குடியின மாணவர்களின் அனைத்துத் துறை வளர்ச்சிக்கு ஏற்ப தரமான கல்வியை அளிக்கும். பழங்குடியின மாணவர்களுக்கு வெளிநாட்டுக் கல்வி உட்பட உயர்கல்விக்கு உதவித்தொகை கிடைக்கிறது என்றும் பழங்குடியினர் நல அமைச்சகம் மாணவர்களுக்கு 100 சதவீத உதவித்தொகை வழங்குகிறது என்றும் அவர் தெரிவித்தார்.
இந்த ஆண்டு பழங்குடியினர் கவுரவ தினம் கொண்டாட, பிர்சா முண்டா மற்றும் பிற பழங்குடி வீரர்களைப் பற்றி ஒரு கட்டுரை எழுதி, அதை அமைச்சகத்திற்கு அனுப்புமாறு அனைத்து ஏகலைவா மாதிரி உறைவிடப் பள்ளி மாணவர்களிடமும் திரு அர்ஜுன் முண்டா வேண்டுகோள் விடுத்தார். பழங்குடியினரின் கலாச்சாரம் நீர் , வனம், நிலம் ஆகியவற்றின் முக்கியத்துவத்தைப் புரிந்துகொள்கிறது என்று அவர் மேலும் கூறினார், மேலும் அனைத்து ஏகலைவா மாதிரி உறைவிடப் பள்ளி மாணவர்களும் தங்கள் பள்ளிகளிலும், கிராமங்களிலும் மரங்களை நட்டு, சுற்றுச்சூழலைப் பாதுகாக்கவும், மரக்கன்று நடும் இயக்கத்தில் ஈடுபட மற்றவர்களை ஊக்குவிக்கவும் அவர் வலியுறுத்தினார்.
சுதந்திரத்தின் 75-வது ஆண்டுப்பெருவிழாவின் கீழ் வீடுகள்தோறும் மூவண்ணக்கொடி பிரச்சாரத்தில் 1 லட்சம் ஏகலைவா மாதிரி உறைவிடப் பள்ளி மாணவர்கள் பங்கேற்குமாறு திரு அர்ஜுன் முண்டா வலியுறுத்தினார்.
மேலும் விவரங்களுக்கு இந்த ஆங்கில செயதிக்குறிப்பைக் காணவும்: https://pib.gov.in/PressReleasePage.aspx?PRID=1850254
குறு சிறு மற்றும் நடுத்தர தொழில் துறை அமைச்சகம்
பாதிப்புக்குள்ளாகியுள்ள குறு, சிறு, நடுத்தர தொழில்களுக்கு உதவ மற்றொரு நிதியுதவித் திட்டம் தொடக்கம்.
குறு, சிறு, நடுந்தரத் தொழில்கள் துறை அமைச்சர் திரு. நிதின் கட்கரி இன்று அத்துறை சார்ந்த குறு, சிறு, நடுத்தரத் தொழில் நிறுவனங்களுக்கான கடன் உத்தரவாதத் திட்டத்தைத் தொடங்கி வைத்தார். ‘’குறு, சிறு, நடுத்தரத் தொழில் நிறுவனங்களுக்கான துன்புறும் சொத்துக்கள் நிதி - துணைக்கடன்’’ என்றும் இது வழங்கப்படும்.
இத்திட்டத்தின் கீழ்,ரூ.20,000 கோடி மதிப்பிலான உத்தரவாதம் தொழில் முனைவோருக்கு வழங்கப்படும். தங்கள் தொழிலுக்குத் தேவையான மறுமூலதனத்துக்கு இதைப் பயன்படுத்தி இந்தத் தொழில் நிறுவனங்கள் வங்கிகளில் கடன் பெறலாம்.
பாதிப்புக்குள்ளாகி இருக்கும் குறு,சிறு,நடுத்தரத் தொழில்கள் கடனாகவோ, பங்குகளாகவோ மூலதனம் திரட்டுவது மிகப்பெரிய சவாலாக மாறியுள்ளது உணரப்பட்டது. ஆகவே, சுயசார்பு இந்தியா சலுகைத் திட்டத்தின் ஒரு பகுதியாக, மத்திய நிதியமைச்சர் மே மாதம் 13-ஆம் தேதி இத்தொழில் நிறுவனங்கள் துணைக் கடன் பெறும் இத்திட்டத்தை அறிவித்தார். பொருளாதார விவகாரங்களுக்கான அமைச்சரவைக் குழுவின் ஒப்புதல், நிதியமைச்சகம், இந்திய சிறுதொழில் வளர்ச்சி வங்கி, இந்திய ரிசர்வ் வங்கி உள்ளிட்ட பிற அமைப்புகளுடனான ஆலோசனை போன்ற சம்பிரதாய நடைமுறைகள் முடிவடைந்த பின்னர், அமைச்சர் திரு. நிதின் கட்கரி நாக்பூரிலிருந்து இந்தத் திட்டத்தை இன்று முறைப்படி தொடங்கி வைத்தார்.
இத்திட்டத்தின் முக்கிய அம்சங்கள் வருமாறு;
- 2020 ஏப்ரல் 30-ஆம்தேதி நிலவரப்படி, பாதிப்புக்குள்ளாகி, வாராக்கடன் நிலைமைக்கு தள்ளப்பட்ட குறு, சிறு, நடுத்தரத் தொழில் நிறுவனங்களை இயக்க அதன் உரிமையாளர்களுக்கு ஆதரவுக்கரம் வழங்க இத்திட்டம் கோருகிறது;
- குற், சிறு, நடுத்தரத் தொழில் முனைவோருக்கு அவர்களது பங்குகளில்  15 சதவீத அளவுக்கு இணையாகவோ அல்லது ரூ.75 லட்சமோ இதில் எது குறைவோ அது கடனாக வழங்கப்படும்;
- உரிமையாளர்கள் இதனைத் தங்கள் தொழிலகத்தின் பங்குத் தொகையாக அளித்து, தொழில் நடத்துவதற்கான தொகையை அதிகரித்து கடன்-பங்கு விகிதத்தைப் பராமரிக்க வேண்டும்;
- இத்திட்டத்தின் கீழ் 90 சதவீதம் உத்தரவாதம் இந்தத் துணைக் கடனுக்கு வழங்கப்படும். எஞ்சிய 10 சதவீத உத்தரவாதத்தை உரிமையாளர்கள் அளிக்க வேண்டும்;
- 7 ஆண்டுகள் வரை அசலைத் திருப்பிச் செலுத்த வேண்டியதில்லை. அதே சமயம், கடனைத் திருப்பிச் செலுத்துவதற்கான அதிகபட்சக் கால அவகாசம் 10 ஆண்டுகளாகும்.
இத்திட்டம் சுமார் 2 லட்சம் குறு, சிறு, நடுத்தரத் தொழில் நிறுவனங்களுக்கு மிகவும் தேவையான ஆதரவை வழங்கும் என எதிர்பார்க்கப்படுகிறது. மேலும், இத்துறையின் பொருளாதார நடவடிக்கைகளுக்குப் புத்துயிர் ஊட்ட இது உதவும். இத்தொழில்களை நம்பி இருக்கும் லட்சக்கணக்கான மக்களின் வாழ்வாதாரத்தைப் பாதுகாக்கவும் இது உதவும். இத்திட்டத்தின் கீழ், தகுதி வாய்ந்த இத்துறை தொழில்முனைவோர் எந்த வணிக வங்கிகளையும் அணுகி, பயன் பெறலாம். குறு, சிறு தொழில்களுக்கான கடன் உத்தரவாத நிதி அறக்கட்டளை மூலம் இத்திட்டம் செயல்படுத்தப்படும். இத்திட்டத்தை செயல்படுத்துவதற்கு தேவையான விதிமுறைகள் இன்று வெளியிடப்பட்டுள்ளன. இது மக்களுக்கு வெளிப்படையாக அறிவிக்கப்படும்.
இத்திட்டத்தைச் செயல்படுத்துவது தொடர்பாக திரு. நிதின் கட்கரி, பிரதமருக்கும், நிதியமைச்சருக்கும் இந்த நிகழ்ச்சியின் போது நன்றி தெரிவித்தார்.
--------
(Visitor Counter : 247
பிரதமர் அலுவலகம்
டியாகோ மரடோனா மறைவிற்கு பிரதமர் இரங்கல்
டியாகோ மரடோனா மறைவிற்கு பிரதமர் திரு. நரேந்திர மோடி இரங்கல் தெரிவித்துள்ளார்.
தனது டுவிட்டரில், டியாகோ மரடோனா கால்பந்தின் மேஸ்ட்ரோவாக இருந்தார், அவரது புகழ் உலகெங்கும் பரவியிருந்தது. அவரது காலம் முழுவதும், கால்பந்து துறையில் சில சிறந்த விளையாட்டு தருணங்களை அவர் நமக்காக அளித்துள்ளார். அவரது மறைவு நமது அனைவருக்கும் வருத்தத்தை அளித்துள்ளது. அவரது ஆன்மா சாந்தி அடையட்டும்”, என்று பிரதமர் பதிவுசெய்துள்ளார்.
(
உள்நாட்டு விமானப் போக்குவரத்து அமைச்சகம்
நாட்டில் 86 விமான நிலையங்கள் பசுமை எரிசக்தியைப் பயன்படுத்துகின்றன
நாடு முழுவதும் உள்ள 86 விமான நிலையங்கள் பசுமை எரிசக்தியைப் பயன்படுத்துகின்றன. இதில் விமான நிலையத்தின் மொத்த எரிசக்தி நுகர்வில் பசுமை எரிசக்தியின் பங்களிப்பு 55 விமான நிலையங்களில் 100% ஆகும். இந்த விமான நிலையங்களின் பட்டியல் இணைப்பில் உள்ளது.
இருப்பினும், விமான நிலையங்களில் கார்பன் உமிழ்வின் முக்கிய ஆதாரமாக பாரம்பரிய எரிசக்தி ஆதாரங்களின் பயன்பாடு உள்ளது, இதனால் புதுப்பிக்க முடியாத எரிசக்தியை பசுமை எரிசக்தியுடன் மாற்றுவது விமான நிலையத்தின் கார்பன் தடத்தைக் குறைக்க உதவுகிறது. எனவே, திட்டமிடப்பட்ட செயல்பாடுகளைக் கொண்ட அனைத்து செயல்பாட்டு விமான நிலையங்கள் மற்றும் வரவிருக்கும் பசுமை விமான நிலையங்களை உருவாக்குபவர்கள் கார்பன் நடுநிலை மற்றும் பூஜ்யம் காபர்ன் நிலையை அடைவதற்காகப் பணியாற்றுமாறு மத்திய சுற்றுச்சூழல் அமைச்சகம் அறிவுறுத்தியுள்ளது.
உலகெங்கிலும் உள்ள விமான நிலையங்கள் புதுப்பிக்கத்தக்க / பசுமை எரிசக்திப் பயன்பாட்டில் தொடர்ந்து கவனம் செலுத்துகின்றன. ஏர்போர்ட்ஸ் கவுன்சில் இன்டர்நேஷனலின்  அங்கீகார திட்டத்தின்படி, இங்கிலாந்தில் ஹீத்ரோ, பிரிஸ்டல் & லண்டன் கேட்விக், நெதர்லாந்து , ஆம்ஸ்டர்டாம், கிரேக்கத்தின் ஏதென்ஸ், நார்வேயின் ஓஸ்லோ, பெல்ஜியத்தின் பிரஸ்ஸல்ஸ், ஹங்கேரியின் புடாபெஸ்ட், டென்மார்க்கின் கோபன்ஹேகன், அமெரிக்காவில் சான் டியாகோ, கனடாவின் வான்கூவர், ஐக்கிய அரபு எமிரேட்ஸில் ஷார்ஜா போன்ற விமான நிலையங்கள் உள்ளன.
இத்தகவலை விமானப் போக்குவரத்து இணையமைச்சர் ஓய்வு பெற்ற ஜெனரல் வி.கே.சிங் இன்று மக்களவையில் ஒரு கேள்விக்கு எழுத்துப்பூர்வமாக தெரிவித்தார்.